als_Latn dik_Latn sag_Latn
Me grevistët e urisë të ish-të përndjekurve politikë
Këta janë ata që u sakrifikuan në emër të lirisë dhe kundër komunizmit. E kaluara e trishtë duket se po përsëritet. Sot, pas më shumë se 2 dekada gjoja të rënies së komunizmit, përsëri janë ata që po vetësakrifikohen në një grevë urie, këtë radhë ata po luftojnë kundër instalimit të një neokomunizmi tinzar, të rrezikshëm për demokracinë. Ndjejnë shumë keqardhje për të gjithë ata gazetarë të indoktrinuar dhe mashtruar nga idetë bolshevike të Edi Ramës, politikanë etj, që po hedhin sa po mundin baltë kundër këtyre njerëzve të mirë dhe të guximshëm,kundër këtyre pinjollëve të familjeve më të mira të traditës patriotike në Shqipëri. Janë të gjithë pa përjashtim njerëz që kanë vuajtur burgjet dhe torturat më të tmerrshme të regjimit komunist. Shumica e tyre kanë vuajtur nga 10 deri në 25 vjet burg politik. Njërit prej tyre i ka vdekur babai në burg. Dy motrat nga Tropoja kanë hyrë në grevë urie se kërkojnë varrin e babait të tyre të pushkatuar nga diktatura komuniste. Ata janë njerëz politikë. Ata nuk kërkojnë vetëm dëmshpërblimin e fituar me ligj, por kërkojnë dinjitetin e tyre në shoqërinë shqiptare,ata janë antikorpet që mbrojnë demokracinë nga rreziku i restaurimit të një regjimi neokomunist në Shqipëri. Ata përfaqësojnë shtresën më fisnike të shoqërisë shqiptare. Janë njerëz të tillë të zemëruar nga çdo manipulim i kauzës së tyre në interes të politikanëve mediokër që mendojnë për t’u pasuruar nëpërmjet politikës. Janë të irrituar nga deklaratat publike të Edi Ramës dhe shërbëtorit të tij të bindur Erjon Velisë, këta njerëz ordinerë që i bashkon hajdutëria dhe perversiteti, që janë fatkeqësia e Shqipërisë, në përpjekjet e tyre për të hedhur baltë kundër kauzës së grevistëve të urisë të ish të përndjekurve politik. Në ditën e tretë të grevës, morali i tyre është shumë i lartë. Tre gratë e grevës së urisë Bedrie Behigjiu, Xhane Dusha, Turbullira Shahini edhe për shkak të moshës së vjetër janë për ndihmë mjekësore në spital. Ata janë përfaqësuesit më të denjë të shtresë më fisnike të kombit janë Fatmir Hoxha, Fadil Xema, Lulzim Emini, Ilmi Osmani, Shaban Hoxha, Agron Liço, Fadil Daja, Yllson Dido, Shahin Hurshiti, Gjergj Hani. Por unë në fillim do të ndalojë në njërin prej tyre. Është grevisti më i ri në moshë Gjergj Hani i vitit 1969, që në moshën 16 vjeçare u arrestua nga regjimi komunist dhe u dënua me 10 vjet burg me akuzën “për tentativë arratisje dhe agjitacion e propagandë kundër pushtetit”. Gjergji ka 20 vjet që jeton në Itali. Është intelektuali më i shquar që kam njohur. Në Itali është shkolluar dhe ka fituar profesionin e gazetarit. Atë që ia mohoi diktatura komuniste, që i vrau mundësinë e shkollimit, të dijes, ja dha demokracia europiane. Ka punuar si gazetar në gazetën e Napolit “Il golfo”. Kur mori vesh për grevën e urisë të ish-të përndjekurve politikë nga diktatura komuniste, ju bashkua me vetëdije grevës. -Unë nuk kam hyrë në grevën e urisë vetëm për dëmshpërblimin. Unë kam hyrë në grevën e urisë për Atdheun tim, kam hyrë për Shqipërinë time, se ajo nuk është sot Shqipëria që kam ëndërruar dhe jam sakrifikuar. Është një Shqipëri e terrorizuar nga bandat neokomuniste që kanë uzurpuar pushtetin. Pikërisht për këtë, për të mbrojtur demokracinë në vendin tim, unë kam zgjedhur në kulmin e zemërimit shkallën më të lartë të protestës deri në vetëflijim. Neve nuk jemi lypsarë ashtu si na konsideron mendja e sëmurë prej bolsheviku e Edi Ramës. Ne jemi ata që u sakrifikuam për demokracinë në Shqipëri dhe Shqipërinë në familjen europiane. Por a mundet vallë të na pranojë Europa me Edi Ramën që i shan europarlamentarët e BE se “ata janë idiotë”. A mundet vallë të na pranojë Europa me të tillë neokomunistë që kanë uzurpuar pushtetin me zgjedhjet e manipuluara të 23 Qershorit që festojnë Kongresin e Permetit, vendosjen e diktaturës në Shqipëri dhe festojnë e brohorasin me fotografitë e Enver Hoxhës, kriminelit komunist, hitlerit të Shqipërisë? Unë dhe vëllezërit e mi këtu në këtë grevë urie kërkojmë rishkrimin e historisë, hapjen e dosjeve, dënimin e kriminelit Enver Hoxha në një gjyq juridiko-historik. Në asnjë mënyrë nuk mundet të harroj kur në trupin tim, në trupin e një fëmije, u ngulën thellë kthetrat e gjakosura të xhelatëve të ish-Sigurimit. Ishin kriminelë të lindur, krijesa të përçudnuara që nuk e njihnin mëshirën për njerëzit e pambrojtur, nuk kishin mëshirë për një fëmijë që nuk kishte bërë asnjë faj. Faji im ishte se gjyshi im ishte antikomunist dhe u pushkatua se kundërshtoj vendosjen e regjimit komunist në Shqipëri si fatkeqësi kombëtare. Dhe unë tani isha për kriminelët, për paranojën e tyre, një kundërshtar i regjimit, që i duhej shtypur koka. -Gjergji si i mitur që ishte fitoi nga një amnisti e asaj kohe, por nuk vonoi shumë dhe përsëri e arrestojnë me akuzën “e tentativës për arratisje”. Lirohet nga burgu vetëm në vitin 1991. Gjergji vazhdon duke argumentuar se – Fatmir Hoxhën nuk e kam njohur, por kjo nuk është e rëndësishme. Është e rëndësishme se me Fatmirin më bashkojnë mendimet dhe idetë tona që kanë një emërues të përbashkët, mbrojtjen e demokracisë nga rreziku neokomunist që është instaluar në qeverinë aktuale. Sa më tepër që përpiqen të përbaltin kauzën tonë Edi Rama dhe stani i tij enverist, aq më lart ngrihet kauza jonë. Dje kemi qenë mjaft të dëshpëruar në manipulimin që po u bën përpjekjeve tona një e ashtuquajtur “konferencë kombëtare e ish-të përndjekurve politik të Shqipërisë”. Protagonisti kryesor i kësaj “konference” ishte një i vetëshpallur gjoja “Kryetar i unionit të ish-të përndjekurve politikë të Shqipërisë”, që kërrkush nuk e ka zgjedhur dhe as nuk e njeh si përfaqësuesin tonë. Është një diversion i tipit bolshevik që po përpiqen të deformojnë dhe manipulojnë me kauzën tonë. Por ne kemi fuqinë dhe mundësinë t’i denoncojmë publikisht si mercenarë që mashtrojnë dhe manipulojnë me sakrificën tonë sublime. Keqardhja qëndron në faktin se aty nuk u tha asnjë fjalë për grevën tonë dhe u bënë përpjekje mediokre që ata mercenarë të marrin flamurin e kauzës tonë. Me ne janë të gjithë ish të përndjekurit realë të diktaturës komuniste, është i gjithë opinioni demokratik në Shqipëri.
Nga ana tjetër njeri prej organizatorëve kryesorë të grevës është Fatmir Hoxha. Kundër Fatmirit u ngritën korbat e zinj këto ditë për ta gjunjëzuar, mashtruar me të gjitha mënyrat dhe kërcënuar. Por gabohen shumë rëndë. Është mënyra e tyre me mendësi bolshevike “e kërbaçit dhe e kulaçit”. Nuk kanë lënë gjë pa shpifur kundër Fatmirit, duke hedhur baltë si Edi Rama, edhe Erion Veliaj. Se gjoja “Fatmiri nuk ka qenë në burg dhe nëna e tijë për 9 muaj burg ka marrë 19 milion lek dëmshpërblim”. Çfarë hipokrizie! Por a mundet të dëmshpërblehet me 19 milion lek dikush që ka bërë 9 muaj burg! Fakti është se Nënë Dituria ka marrë vetëm 1.7 milion lek të vjetra dëmshpërblim. Fatmir Hoxha deklaron se Edi Ramën, Erion Velinë e kompaninë e tyre të fëlliqur, unë i përbuz me karakterin tim ndryshe se jam pinjoll i një familje që ka bërë emër në historinë kombëtare. Fatmiri është i vitit 1959 dhe ka lindur në internim. Nëna e tij Dituri Xhemal Hoxha (Turani) është arrestuar dhe dënuar për bindje politike. Pothuajse gjithë kohën e regjimit komunist e ka kaluar si e internuar së bashku me Fatmirin. Gjyshi i Fatmirit është dënuar nga Gjykata Ushtarake Korçë me vendimin nr.2.dt.5.7.1945, me konfiskim të pasurisë dhe me burgim të përjetshëm. Ka vdekur në burg. E gjithë familja e Fatmir Hoxhës dhe e Nënë Diturisë kanë kaluar kalvarin e vuajtjeve dhe persekutimit komunist. Mjafton të përmendim faktin se Bejçe Xhemal Turani, Gjyshi i Nënë Diturisë, i ndjekur nga regjimi komunist është larguar nga Shqipëria si shkruan Mitat Frashëri “jo për të shpëtuar kokën por për të vazhduar luftën për rrëzimin e regjimit komunist në Shqipëri dhe vendosjen e demokracisë”. Për këtë arsye Enver Hoxha e konsideronte “armikun më të rrezikshëm” dhe në listën emërore të shpallur me dekretin 2205. dt.5.1.1956, është vendosur në nr.21 të kësaj “liste emërore me emrat e kriminelëve të arratisur që nuk përfitojnë nga amnistia e këtij dekreti”. Kjo listë me 94 emra dhe e firmosur nga Haxhi Lleshi, njëri prej tyre është Gjyshi i Nënë Diturisë.
E bëra këtë ekspoze pak si të gjatë për persekutimin e familjes së Fatmir Hoxhës, jo se kjo është dëshirë e Fatmirit. E kaluara e kësaj familje është ngjashëm me qindra apo mijëra familje të tjera që u persekutuan nga regjimi komunist në Shqipëri,por është një informim për opinionin këtu në Shqipëri dhe jashtë saj, se Edi Rama dhe klika e tij enveriste po vazhdojnë shpifjet dhe tërbimin e tyre kundër ish të përndjekurve politik të diktaturës duke i konsideruar si armiq të klasës. -Por përpjekja e tyre është e dështuar-deklaron Fatmiri.Ne nuk do të ndalojmë grevën tonë deri kurë të plotësohen kërkesat tona. Neve e kuptojmë se Edi Rama ka një shpirt të zi komunist të pa mëshirë dhe nuk presim prej tij asgjë. Kërkesat tona janë që të sensibilizojmë opinionin këtu në Shqipëri, Ambasadat e vendeve mike të demokracive perëndimore dhe sidomos Ambasadën Amerikane në Tiranë dhe nëpërmjet saj Qeverinë e ShBA, ndërhyrjen e tyre se demokracia në Shqipëri është e rrezikuar nga instalimi i neokomunizmit nëpërmjet një qeverie klienteliste, të një force politike ish-komuniste që nuk është distancuar nga e kaluara e saj kriminale kundër popullit. Neve nuk jemi në ndikimin e asnjë partie politike. Partia jonë është Shqipëria dhe demokracia. Shqiptarët sot nuk janë të lirë. Nuk janë të lirë se ata janë të varfër dhe pasurinë kombëtare po e grabisin baronët e drogës Rama-Meta që janë bërë si sheikët që nuk ja dinë fundin pasurisë së tyre të vjedhur popullit fukara. Duhet hetuar burimi i pasurisë së tyre me një prani të ekspertëve ndërkombëtare. Ja kërkesat e grevistëve të urisë:1.Dëmshpërblimi (ashtu siç është premtuar dhe mashtruar nga Edi Rama në fushatën elektorale) brenda 2 viteve i të gjithë ish të përndjekurve politikë. 2.Rikthimi në punë i të gjithë bijve dhe bijave të ish-të përndjekurve politik që u larguan padrejtësisht nga puna në administratën shtetërore, pa asnjë motiv por vetëm me urrejtje klasore. 3.Të dëmshpërblehen sipas ligjit edhe të internuarit politik nga regjimi komunist .4.Dënimin e krimeve të komunizmit dhe dënimi në një gjyq publik i figurës së diktatorit Enver Hoxha. 5.Status special të veçantë për ish-të burgosurit dhe të ish-të përndjekurit politik, ata që kanë mbetur akoma gjallë. Mjaft e dhimbshme ishte jeta e njërit prej grevistëve, e Shahin Hurshitit. Ka bërë 12 vjet burg në Burgun famëkeq të Burrelit. Është nipi i Javer Hurshitit i pushkatuar nga regjimi komunist si armik i popullit. Edhe babanë ja pushkatuan komunistët. Nëna e Shahinit, Firdez Hurshiti i ka vdekur në burg. Por paradoksi është se deri tani nuk ka marrë asnjë lek dëmshpërblim Shahini. -Unë kam lindur antikomunist deklaron Shahini. E çfarë mundet të më bënte tjetër regjimi gjakatar i Enver Hoxhës dhe që tani Edi Rama dhe Ilir Meta kërkojnë të ringjallin komunizmin. Unë jam këtu jo vetëm për dëmshpërblimin që më takon me ligj, por sa të jem gjallë unë do të luftoj kundër komunizmit në çfarëdo forme të shfaqet. Ata qëndrojnë fort në idealin e tyre. Ata janë heronj të kësaj toke. Ata nuk po luftojnë vetëm për veten e tyre. Ata po luftojnë për idealin e tyre që u sakrifikuan në emër të lirisë. Ata e duan Shqipërinë ndryshe. Nuk është Shqipëria që kishin ëndërruar dhe luftuar. E duan Shqipërinë demokratike, të lirë dhe të bashkuar me familjen europiane. Ashtu siç kanë luftuar kundër komunizmit,po luftojnë edhe kundër instalimit të neokomunizmit në Shqipëri. Është një apel për gjithë shoqërinë shqiptare. Përkrahja e qindra ish të përndjekurve dhe prania e heronjtë të burgjeve të diktaturës Adem Allçi në mes tyre ishte një sadisfaksion, një inkurajim tjetër në kauzën e tyre, se demokracia do të fitojë kundër të keqes bolshevike.
als_Latn als_Latn als_Latn als_Latn